
1956 a hadtudományban

Az 1956. őszi magyarországi események a pontatlan közvélekedéssel szemben nem tekinthetőek hagyományos értelemben vett háborúnak. A hidegháborús korszak helyi konfliktusaira releváns, Ágh Attila által kidolgozott tipológia alapján 1956 nem új konvencionális háború, hanem egy, a nem konvencionális és a destabilizációs háborúk jegyeit magán viselő konfliktus, amelyben az anómiás erőszak megnyilvánulásai is feltűnnek az összecsapások során.

1956 városharcaiban két eltérő hadikultúra találkozott egymással. Az egyik a második világháború, illetve az 1953-as Kelet-berlini beavatkozás tapasztalataiból merítő szovjet harckocsi harcászat, mint támadó, mozgó hadviselés. A felkelő csoportok ezzel szemben inkább a védelemben vívott, gerilla jellegű harcmodorra támaszkodtak. A két hadikultúra a harcok során folyamatos kölcsönhatást gyakorolt egymásra, amely idővel mindkét oldalon a kezdetben alkalmazott taktikák átgondolásához vezetett, ha nem is azonos mértékben.

